পরবর্তী সময়ে ওই বিশালাকার পঞ্চরত্নটি বিনষ্ট হলেও, পাশের নবরত্নটি এখনও তার স্বস্থানে অবস্থান করছে। প্রমাণ হিসেবে দেখা যায়, ওই বিদেশি চিত্রকরদের তুলিতে বর্তমান নবরত্নটির দক্ষিণ লাগোয়া যে দোচালা স্থাপত্যটি অঙ্কিত হয়েছিল, বহুবার সংস্কারের প্রলেপ পড়লেও আজও একই স্থান বরাবর সেই দোচালা রূপটি অবিকৃতভাবে টিকে রয়েছে। পশ্চিমবাংলার অন্যান্য স্থানের মতো কলকাতার মাটিতেও যে একসময় দোচালা মন্দিরশৈলী আদৃত হয়েছিল, এটি সেই কালের সাক্ষী।